Broj: 711-I-1214-M-296/22-02-17

Zagreb, 7. lipnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznice Svjetlane Ognjanovac Josipović, direktorice trgovačkog društva KOMUNALNO ŽUMBERAK d.o.o. za komunalne usluge i direktorice trgovačkog društva VODE ŽUMBERAK d.o.o. za vodoopskrbu i odvodnju,** za davanjem mišljenja Povjerenstva,na 175. sjednici održanoj dana 7. lipnja 2022.g. daje sljedeće

**MIŠLJENJE**

1. **Sukladno članku 18. stavku 1. ZSSI/21-a, obveznica Svjetlana Ognjanovac Josipović, ne smije istodobno obnašati dužnost direktorice trgovačkih društava KOMUNALNO ŽUMBERAK d.o.o. za komunalne usluge te VODE ŽUMBERAK d.o.o. za vodoopskrbu i odvodnju, kojima je osnivač Općine Žumberak.**
2. **Na temelju članka 8. stavka 1. ZSSI/21-a upućuje se obveznicu da razriješi situaciju zakonske povrede iz točke I. izreke.**

Obrazloženje

Zahtjev za davanjem mišljenja Povjerenstva podnijela je obveznica Svjetlana Ognjanovac Josipović, direktorica trgovačkog društva KOMUNALNO ŽUMBERAK d.o.o. za komunalne usluge i direktorica trgovačkog društva VODE ŽUMBERAK d.o.o. za vodoopskrbu i odvodnju.U knjigama ulazne pošte Povjerenstva zahtjev je zaprimljen 1. lipnja 2022. pod poslovnim brojem 711-U-5693-M-296/22-01-1, povodom kojeg se vodi predmet broj M-296/22.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici u smislu navedenog Zakona, stoga je obveznica Svjetlana Ognjanovac Josipović, povodom obnašanja dužnosti direktorice trgovačkog društva KOMUNALNO ŽUMBERAK d.o.o. za komunalne usluge te povodom obnašanja dužnosti direktorice trgovačkog društva VODE ŽUMBERAK d.o.o. za vodoopskrbu i odvodnju obveznica u smislu odredbi navedenog Zakona.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica navodi da je zaposlena u Općini Žumberak, za što prima plaću, te da istodobno obnaša dužnost direktora dvaju navedenih trgovačkih društava kojima je jedini osnivač Općina. Nadalje navodi da u društvu KOMUNALNO ŽUMBERAK d.o.o. za komunalne usluge dužnost direktora obnaša volonterski, te da u društvu VODE ŽUMBERAK d.o.o. za vodoopskrbu i odvodnju ostvaruje mjesečnu naknadu u visini od 1.840,32 kn neto temeljem jednog sata rada.

Slijedom navedenog, traži mišljenje Povjerenstva može li nastaviti obnašati dvije navedene dužnosti u predmetnim trgovačkim društvima.

Člankom 8. stavkom 1. ZSSI/21-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 18. stavkom 1. ZSSI/21-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Iz zahtjeva za mišljenjem proizlazi da je Svjetlana Ognjanovac Josipović zaposlena kao službenica u Općini Žumberak te da istodobno obnaša dužnost direktorice u dva trgovačka društva, KOMUNALNO ŽUMBERAK d.o.o. za komunalne usluge te VODE ŽUMBERAK d.o.o. za vodoopskrbu i odvodnju, kojima je osnivač Općina Žumberak.

Svjetlana Ognjanovac Josipović je povodom obnašanja bilo koje od dvije navedene dužnosti u navedenim trgovačkim društvima obveznica u smislu odredbi ZSSI/21-a.

Zabrana istodobnog obavljanja funkcije direktora (člana uprave) drugog trgovačkog društva propisana je beziznimno člankom 18. stavkom 1. ZSSI/21-a, bez obzira tko je osnivač trgovačkog društva, te neovisno o tome obavlja li se ova funkcija profesionalno ili volonterski bez primanja naknade, slijedom čega Svjetlana Ognjanovac Josipović ne smije istodobno biti direktorica navedenih trgovačkih društava.

Ukazuje se obveznici da je na temelju članka 8. stavka 1. ZSSI/21-a dužna razriješiti situaciju istodobnog obnašanja dviju funkcija direktora trgovačkih društava te da je dužna dostaviti Povjerenstvu podatke u kojem je trgovačkom društvu nastavila obavljati funkciju, kako bi se podaci o tome unijeli u Registar obveznika koji ustrojava i vodi Povjerenstvo.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Svjetlana Ognjanovac Josipović, elektronička dostava
2. Objava na internetskoj stranici Povjerenstva
3. Pismohrana